Úradný vestník L 223 , 13/08/1997 S. 0018 - 0020



Rozhodnutie Komisie z 9. júla 1997 o spoločnom technickom predpise pre koncové zariadenie, ktoré má byť pripojené k verejným dátovým sieťam s prepínaním obvodov a prenajatým obvodom ONP, s využitím odporúčania CCITT typ rozhrania X.21 (Text s významom pre EHP) (97/544/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na smernicu Rady 91/263/EHS z 29. apríla 1991 o aproximácii právnych predpisov členských štátov, týkajúcich sa telekomunikačného terminálového zariadenia, vrátane vzájomného uznávania ich súladu [1], zmenenú a doplnenú smernicou 93/68/EHS [2], a najmä na jej článok 6 ods. 2, druhá zarážka, keďže Komisia prijala opatrenie na identifikáciu typov koncových zariadení, pre ktoré sa požaduje spoločný technický predpis, ako aj pridružené cieľové vyhlásenie; keďže by sa mali prijať zodpovedajúce zosúladené normy, alebo ich časti, vykonávajúce základné požiadavky, ktoré sa majú transformovať do spoločných technických predpisov; keďže spoločný technický predpis prijatý v tomto rozhodnutí je v súlade so stanoviskom ACTE, PRIJALA TOTO ROZHODNUTIE: Článok 1 1. Toto rozhodnutie sa vzťahuje na dátové koncové zariadenia, ktoré sa môžu pripájať k verejným dátovým sieťam s prepájaním okruhov a k ONP prenajatým okruhom, používajúcich rozhranie odporúčania CCITT X.21, ktoré spadajú do pôsobnosti zosúladenej normy uvedenej v článku 2 ods. 1 tohto rozhodnutia. 2. Toto rozhodnutie zavádza spoločný technický predpis, zahŕňajúci technické charakteristiky (elektrické a mechanické požiadavky rozhrania a prístupový riadiaci protokol) poskytované koncovým zariadením používajúcim rozhranie CCITT odporúčania X.21 alebo rozhranie fyzicky, funkčne a elektricky kompatibilné s rozhraním CCITT odporúčania X.21, prevádzkované pri ktorejkoľvek dátovej signalizačnej rýchlosti do 1984 kbit/s vrátane. Článok 2 1. Spoločný technický predpis obsahuje zosúladenú normu, pripravenú zodpovednou normalizačnou inštitúciou, zavádzajúcu v príslušnom rozsahu základné požiadavky uvedené v článku 4 písm. d) smernice 91/263/EHS. Odkaz na normu je v prílohe. 2. Koncové zariadenia, ktorých sa týka toto rozhodnutie, vyhovujú spoločnému technickému predpisu uvedenému v odseku 1, spĺňajú základné požiadavky uvedené v článku 4 písm. a) a b) smernice 91/263/EHS a spĺňajú požiadavky ostatných uplatniteľných smerníc, najmä smerníc Rady 73/23/EHS [3] a 89/336/EHS [4]. Článok 3 Notifikované orgány poverené realizáciou postupov uvedených v článku 9 smernice 91/263/EHS, vzhľadom na koncové zariadenia uvedené v článku 1 ods. 1 tohto rozhodnutia, používajú alebo zabezpečujú používanie zosúladenej normy uvedenej v článku 2 ods. 1, najneskôr do jedného roka od oznámenia tohto rozhodnutia. Článok 4 Toto rozhodnutie je adresované členským štátom. V Bruseli 9. júla 1997 Za Komisiu Martin Bangemann člen Komisie [1] Ú. v. ES L 128, 23.5.1991, s. 1. [2] Ú. v. ES L 220, 31.8.1993, s. 1. [3] Ú. v. ES L 77, 26.3.1973, s. 29. [4] Ú. v. ES L 139, 23.5.1989, s. 19. -------------------------------------------------- PRÍLOHA Odkaz na uplatniteľnú zosúladenú normu Zosúladená norma uvedená v článku 2 rozhodnutia je: Požiadavky pripojenia koncových zariadení, pripájaných k dátovým sieťam s prepájaním okruhov a k prenajatým okruhom, používajúcich rozhranie odporúčania CCITT X.21, alebo rozhranie fyzicky, funkčne a elektricky kompatibilné s rozhraním odporúčania CCITT X.21, prevádzkované pri každej dátovej signalizačnej rýchlosti do 1984 kbit/s vrátane. ETSI Európsky inštitút pre telekomunikačné normy Sekretariát ETSI TBR 1 – október 1995 (s vylúčením úvodu) Doplnkové informácie Európsky inštitút pre telekomunikačné normy sa uznáva podľa smernice Rady 83/189/EHS [1]. Zosúladená norma uvedená vyššie bola vytvorená podľa oprávnenia vydaného v súlade s príslušnými postupmi smernice Rady 83/189/EHS. Úplné znenie zosúladenej normy možno získať od: Európsky inštitút pre telekomunikačné normy 650, Route des Lucioles, F-06921 Sophia Antipolis Cedex | Európska Komisia DG XIII/A/2 – (BU 31, 1/7), Rue de la Loi/Wetstraat 200, B-1049 Brusel | [1] Ú. v. ES L 109, 26.4.1983, s. 8. --------------------------------------------------